২০২২–২০২৩ হার্পারকলিন্স ধর্মঘট

**২০২২–২০২৩ হার্পারকলিন্স ধর্মঘট** ছিল একটি শ্রম ধর্মঘট। এতে যুক্তরাষ্ট্রের প্রকাশনা সংস্থা হার্পারকলিন্স-এর প্রায় ২৫০ জন কর্মী অংশগ্রহণ করেন। সংস্থাটির সদর দপ্তর নিউ ইয়র্ক সিটি-র ম্যানহাটন  বরোত অবস্থিত। এই কর্মীরা ইউনাইটেড অটো ওয়ার্কার্স (UAW) লোকাল ২১১০-এর সদস্য ছিলেন। নতুন শ্রম চুক্তি নিয়ে কোম্পানির সঙ্গে সমঝোতায় পৌঁছাতে ব্যর্থ হওয়ার পর তারা ১০ নভেম্বর, ২০২২ তারিখে ধর্মঘট শুরু করেন। ২১ ফেব্রুয়ারি, ২০২৩ তারিখে ইউনিয়ন সদস্যরা কাজে ফিরে আসেন। এ সময় তারা একটি নতুন চুক্তিতে সম্মত হন, যার মাধ্যমে প্রারম্ভিক বেতন বৃদ্ধি এবং কাজের বিভিন্ন নিয়মে পরিবর্তনসহ তাদের প্রধান উদ্বেগগুলোর অনেকটাই সমাধান হয়।

হার্পারকলিন্স যুক্তরাষ্ট্রের অন্যতম বৃহৎ প্রকাশনা সংস্থা। ২০২২ সালে সংস্থাটির বিশ্বব্যাপী প্রায় ৪,০০০ কর্মী ছিল। এর মধ্যে ম্যানহাটনের সদর দপ্তরের প্রায় ২৫০ জন কর্মী UAW লোকাল ২১১০-এর প্রতিনিধিত্বাধীন ছিলেন। এই স্থানীয় ইউনিয়নটি ১৯৪০-এর দশকে একটি পূর্বসূরি কোম্পানিতে প্রতিষ্ঠিত হয়। প্রকাশনা শিল্পে হোয়াইট-কলার কর্মীদের প্রতিনিধিত্বকারী একমাত্র ইউনিয়ন হিসেবে এটি ব্যতিক্রমী ছিল। ২০২১ সালের ডিসেম্বর মাসে ইউনিয়ন ও কোম্পানির মধ্যে নতুন শ্রম চুক্তি নিয়ে আলোচনা শুরু হয়। কারণ, বিদ্যমান চুক্তির মেয়াদ ৩১ ডিসেম্বর শেষ হওয়ার কথা ছিল। আলোচনা চলমান থাকায় চুক্তির মেয়াদ পরবর্তী বছর পর্যন্ত বাড়ানো হয়। তবে ২০২২ সালের এপ্রিলের মধ্যে চুক্তির মেয়াদ পুরোপুরি শেষ হয়ে যায় এবং উভয় পক্ষ নতুন কোনো চুক্তিতে পৌঁছাতে ব্যর্থ হয়। ইউনিয়ন প্রারম্ভিক বেতন বৃদ্ধি, ইউনিয়ন সুরক্ষা জোরদার, উন্নত প্যারেন্টাল লিভ সুবিধা এবং কর্মক্ষেত্রে বৈচিত্র্য বৃদ্ধিতে কোম্পানির আরও দৃঢ় প্রতিশ্রুতির দাবি তোলে। ২০ জুলাই প্রায় ১০০ জন ইউনিয়ন সদস্য এক দিনের ধর্মঘট পালন করেন। তারা ১৯৫ ব্রডওয়ে-তে অবস্থিত সদর দপ্তরের সামনে পিকেটিং করেন। অক্টোবরে ইউনিয়ন সদস্যরা বিপুল সংখ্যাগরিষ্ঠতার ভিত্তিতে অনির্দিষ্টকালীন ধর্মঘটের অনুমোদন দেন, যা ১০ নভেম্বর পিকেটিংয়ের মাধ্যমে শুরু হয়।

ধর্মঘট শুরুর পরপরই অনেক বিশিষ্ট লেখক ধর্মঘটকারীদের প্রতি সমর্থন জানান। তাঁদের মধ্যে আলেকজান্ডার চি এবং লরেন গ্রফ উল্লেখযোগ্য। ৮ ডিসেম্বর প্রায় ৫০০ জন লেখক কোম্পানির নির্বাহীদের উদ্দেশে একটি চিঠিতে স্বাক্ষর করেন। ওই চিঠিতে তারা আলোচনা শুরু করে ধর্মঘটের অবসানের আহ্বান জানান। অনেক লেখক এও জানান যে, এই শ্রম বিবাদ চলাকালীন তারা তাদের লেখা প্রকাশের জন্য হার্পারকলিন্সকে বিবেচনায় নেবেন না। ২০২৩ সালের জানুয়ারির শেষ দিকে কোম্পানি ও ইউনিয়ন ফেডারেল মিডিয়েশন অ্যান্ড কনসিলিয়েশন সার্ভিস (মার্কিন যুক্তরাষ্ট্র)|ফেডারেল মিডিয়েশন গ্রহণে সম্মত হয়। ফেব্রুয়ারির শুরুতে এই মধ্যস্থতা প্রক্রিয়া শুরু হয়। ৯ ফেব্রুয়ারি উভয় পক্ষ একটি সম্ভাব্য চুক্তির ঘোষণা দেয়, যা অনুমোদনের জন্য ইউনিয়ন সদস্যদের সামনে উপস্থাপন করা হয়। ১৬ ফেব্রুয়ারি ইউনিয়ন সদস্যরা চুক্তিটি অনুমোদন করেন। এরপর ২১ ফেব্রুয়ারি তারা কাজে ফিরে আসেন এবং এর মাধ্যমে ধর্মঘটের আনুষ্ঠানিক সমাপ্তি ঘটে।

ইউনিয়ন সদস্যরা সাধারণভাবে নতুন এই চুক্তিকে একটি সাফল্য হিসেবে দেখেন। চুক্তিটির মেয়াদ ৩১ ডিসেম্বর, ২০২৫ পর্যন্ত নির্ধারিত হয়। এতে উল্লেখযোগ্য বিষয়গুলোর মধ্যে রয়েছে—২০২৫ সালের মধ্যে ধাপে ধাপে প্রারম্ভিক বেতন ৪৫,০০০ ডলার থেকে ৫০,০০০ ডলারে উন্নীত করা,ওভারটাইম ও রিমোট ওয়ার্ক বা দূরবর্তী কাজের নীতিমালায় পরিবর্তন এবং ইউনিয়ন সদস্যদের জন্য ১,৫০০ ডলারের এককালীন বোনাস প্রদান। ইউনিয়ন সদস্য ও বিভিন্ন প্রকাশনা মত প্রকাশ করে যে, এই ধর্মঘটের ফলাফল পুরো প্রকাশনা শিল্পে প্রভাব ফেলতে পারে। কারণ, একই সময়ে আরও কয়েকটি কোম্পানি তাদের কর্মীদের প্রারম্ভিক বেতন বাড়াতে সম্মত হয়েছে।

## পটভূমি
*

[[হার্পারকলিন্স]] একটি আমেরিকান [[প্রকাশনা]] সংস্থা। এর সদর দপ্তর [[নিউ ইয়র্ক সিটি]]-র [[ম্যানহাটন]] বরোর ১৯৫ ব্রডওয়ে-তে অবস্থিত। সংস্থাটি রুপার্ট মারডক-এর নেতৃত্বাধীন নিউজ কর্প-এর মালিকানাধীন। এটি ইংরেজি ভাষার “বিগ ফোর” বা শীর্ষ চারটি প্রকাশকের একটি হিসেবে বিবেচিত হয়। অন্য তিনটি প্রকাশনা সংস্থা হলো ম্যাকমিলান পাবলিশার্স, [[পেঙ্গুইন র‍্যান্ডম হাউস]] এবং উইলি ।

২০২১ সালে হার্পারকলিন্স-এর প্রায় ২৫০ জন কর্মী ইউনাইটেড অটো ওয়ার্কার্স (UAW) লোকাল ২১১০-এর সদস্য ছিলেন। তারা ছিল কোম্পানিটির প্রায় ৪,০০০ জন বৈশ্বিক কর্মীর একটি ছোট অংশ।

এই স্থানীয় [[ইউনিয়ন]]টির[[ইতিহাস]] ১৯৪০-এর দশক পর্যন্ত প্রসারিত। সে সময় এটি [[হার্পারকলিন্স]]-এর পূর্বসূরি কোম্পানি হার্পার-এর কর্মীদের সংগঠিত করেছিল। ১৯৮০-এর দশকে ইউনিয়নটি UAW-এর সঙ্গে যুক্ত হয়। এটি [[প্রকাশনা]] শিল্পে হোয়াইট-কলার কর্মীদের প্রতিনিধিত্বকারী প্রথম দিকের ইউনিয়নগুলোর একটি ছিল। ২০২১ সালে এটি ছিল যুক্তরাষ্ট্রের বিগ ফোর প্রকাশনা সংস্থাগুলোর মধ্যে একমাত্র ইউনিয়ন, যা কর্মীদের একটি অংশের প্রতিনিধিত্ব করত। ২০২২ সালে প্রকাশিত একটি *ফাস্ট কোম্পানি* নিবন্ধে উল্লেখ করা হয় যে, দীর্ঘ [[ইতিহাস]] ও অবস্থানের কারণে এই ইউনিয়নটি বর্তমানে তার ধরনের একমাত্র।

ইউনিয়নের সদস্যরা প্রধানত নারী কর্মী ছিলেন। তারা কোম্পানির নকশা, সম্পাদকীয়, আইনি, বিপণন, প্রচার ও বিক্রয় বিভাগে কাজ করতেন। ২০২১ সালের ডিসেম্বর মাসে কোম্পানি ও ইউনিয়নের প্রতিনিধিরা নতুন শ্রম চুক্তি নিয়ে আলোচনা শুরু করেন। কারণ, বিদ্যমান চুক্তির মেয়াদ ৩১ ডিসেম্বর শেষ হওয়ার কথা ছিল। আলোচনার ধারাবাহিকতা বজায় রাখতে উভয় পক্ষ চুক্তির মেয়াদ সাময়িকভাবে বাড়াতে সম্মত হয়।

পরবর্তী কয়েক মাস ধরে আলোচনা চললেও কোনো চুক্তিতে পৌঁছানো সম্ভব হয়নি। লোকাল ২১১০ ইউনিয়ন সদস্যদের জন্য আরও ভালো সুরক্ষা, উন্নত প্যারেন্টাল লিভ সুবিধা, উচ্চ বেতন এবং কর্মক্ষেত্রে বৈচিত্র্য বৃদ্ধিতে কোম্পানির দৃঢ় প্রতিশ্রুতি দাবি করে। সুরক্ষার বিষয়ে ইউনিয়ন একটি “ইউনিয়ন সিকিউরিটি এগ্রিমেন্ট” কার্যকর করার প্রস্তাব দেয়। এতে সব যোগ্য কর্মীর ইউনিয়ন সদস্যপদ বাধ্যতামূলক হতো। ১৯৮০-এর দশকের আগে কোম্পানি ও ইউনিয়নের মধ্যে এমন একটি শর্ত বিদ্যমান ছিল, যা পরে বাতিল করা হয়। বেতন ও বৈচিত্র্য সংক্রান্ত দাবির প্রেক্ষাপটে ২০২২ সালে *দ্য গার্ডিয়ান*-সহ বিভিন্ন সংবাদমাধ্যম উল্লেখ করে যে, প্রকাশনা শিল্প কম বেতন এবং জাতিগত বৈচিত্র্যের অভাবের জন্য পরিচিত। *দ্য নিউ ইয়র্ক টাইমস*-এ প্রকাশিত একাধিক প্রতিবেদনে বলা হয় যে, কম গড় বেতন এই শিল্পে বৈচিত্র্য বৃদ্ধির ক্ষেত্রে একটি বড় বাধা। পেন আমেরিকা-র একটি প্রতিবেদনে দেখা যায়, প্রকাশনা শিল্পে শ্বেতাঙ্গ কর্মীর সংখ্যা তুলনামূলকভাবে বেশি এবং ব্যবস্থাপনা বা উচ্চপদস্থ স্তরে এই বৈচিত্র্য আরও কম।

গড় হিসেবে হার্পারকলিন্স-এর ইউনিয়ন সদস্যদের বার্ষিক আয় ছিল প্রায় [[মার্কিন ডলার|৫৫,০০০ ডলার]]। প্রারম্ভিক বেতন ছিল ৪৫,০০০ ডলার। অন্যদিকে নিউ ইয়র্ক সিটিতে সম্পাদকদের গড় বার্ষিক বেতন ছিল প্রায় ৮৫,০০০ ডলার। হার্পারকলিন্স-এর প্রারম্ভিক বেতন অন্যান্য প্রকাশনা সংস্থার সঙ্গে তুলনীয় ছিল। উদাহরণস্বরূপ, ম্যাকমিলান বছরে ৪২,০০০ ডলার এবং হ্যাচেট বুক গ্রুপ উচ্চ জীবনযাত্রার ব্যয়যুক্ত এলাকায় ৪৫,০০০ ডলার প্রারম্ভিক বেতন দিত। তবে নিউ ইয়র্ক সিটি যুক্তরাষ্ট্রের সবচেয়ে ব্যয়বহুল শহরগুলোর একটি। বিভিন্ন প্রতিবেদনে বলা হয়, সেখানে প্রকাশনা শিল্পের অনেক শিক্ষানবিস ও মধ্যম পর্যায়ের কর্মীকে টিকে থাকতে দ্বিতীয় চাকরি করতে হতো বা পরিবার ও জীবনসঙ্গীর আর্থিক সহায়তার ওপর নির্ভর করতে হতো। *দ্য গার্ডিয়ান* একটি প্রতিবেদনে এমন এক কর্মীর কথা উল্লেখ করে, যিনি ২০১৬ সালে বছরে ৩৩,৫০০ ডলার বেতনে নিয়োগ পেয়েছিলেন। এই পরিমাণ নিউ ইয়র্ক সিটিতে জীবনধারণের জন্য প্রয়োজনীয় ন্যূনতম আয়ের চেয়েও কম ছিল। এসব কারণেই ইউনিয়ন প্রারম্ভিক বেতন ৪৫,০০০ ডলার থেকে বাড়িয়ে ৫০,০০০ ডলার করার দাবি জানায়।

আলোচনা চলাকালীন হার্পারকলিন্স জানায় যে, ২০২১ সালে তারা রেকর্ড পরিমাণ মুনাফা অর্জন করেছে। এটি [[কোভিড-১৯ মহামারী|কোভিড-১৯ মহামারীর]] সময় অন্যান্য প্রকাশনা সংস্থার অভূতপূর্ব প্রবৃদ্ধির সঙ্গে সামঞ্জস্যপূর্ণ ছিল। তবে ২০২২ সালের শেষের দিকে কোম্পানি জানায় যে তাদের রাজস্ব ১১ শতাংশ এবং আয় ৫৪ শতাংশ কমে ৩৯ মিলিয়ন ডলারে নেমেছে। এ প্রসঙ্গে লোকাল ২১১০-এর সভাপতি ওলগা ব্রুডাস্তোভা বলেন, “হার্পারকলিন্স রেকর্ড পরিমাণ মুনাফা করছে। কিন্তু কর্মীদের পারিশ্রমিক [[মুদ্রাস্ফীতি|মুদ্রাস্ফীতির]] সঙ্গে তাল মিলিয়ে বাড়ছে না। এতে কোম্পানির জন্য আমাদের সদস্যদের অবদান যথাযথভাবে প্রতিফলিত হচ্ছে না।”

এপ্রিল মাস থেকে লোকাল ২১১০-এর সদস্যরা কোনো নতুন চুক্তি ছাড়াই কাজ চালিয়ে যেতে থাকেন। ২০ জুলাই প্রায় ১০০ জন ইউনিয়ন সদস্য ও সমর্থক কোম্পানির সদর দপ্তরের সামনে এক দিনের ধর্মঘট পালন করেন এবং পিকেটিং করেন। অক্টোবরে কয়েক মাসের আলোচনা শেষে ইউনিয়ন সদস্যরা অনির্দিষ্টকালীন ধর্মঘটের পক্ষে ভোট দেন। এতে ৯৫.১ শতাংশ সদস্য সমর্থন জানান। একই মাসে কোম্পানি ব্যয় হ্রাসের অংশ হিসেবে কিছু কর্মী ছাঁটাইয়ের ঘোষণা দেয়। এর মধ্যে ৬ জন ইউনিয়ন সদস্যও ছিলেন।

৯ নভেম্বর ব্রুডাস্তোভা বলেন যে এই ছাঁটাই “হতাশাজনক”। তিনি আরও জানান, কোম্পানি ইমেইলের মাধ্যমে জানিয়েছে যে তারা আর আলোচনায় বসতে আগ্রহী নয় এবং ইউনিয়নের সর্বশেষ প্রস্তাব প্রত্যাখ্যান করেছে। পাশাপাশি কর্তৃপক্ষ নন-ইউনিয়ন কর্মীদের ধর্মঘটের বিষয়ে কোনো উল্লেখ না করতে নির্দেশ দিচ্ছে এবং ইউনিয়ন সদস্যদের আউট-অফ-অফিস বার্তা থেকে ধর্মঘটের উল্লেখ মুছে ফেলার পরিকল্পনা করছে। ছাঁটাই এবং চুক্তিতে পৌঁছাতে ব্যর্থ হওয়ার প্রতিবাদে ইউনিয়ন ন্যাশনাল লেবার রিলেশনস বোর্ড-এ কোম্পানির বিরুদ্ধে অন্যায্য শ্রম অনুশীলন-এর অভিযোগ দায়ের করে। এর জবাবে কোম্পানির এক মুখপাত্র বলেন, “হার্পারকলিন্স ইউনাইটেড অটো ওয়ার্কার্স ইউনিয়নের প্রস্তাবিত নতুন চুক্তির বেশ কয়েকটি বিষয়ে সম্মত হয়েছে। সমঝোতায় পৌঁছাতে না পারায় আমরা হতাশ, তবে আন্তরিকতার সঙ্গে আলোচনা চালিয়ে যাব।”

এই ধর্মঘট এমন এক সময়ে সংঘটিত হয়, যখন যুক্তরাষ্ট্রজুড়ে শ্রমিক ইউনিয়নের প্রতি জনসমর্থন বৃদ্ধি পাচ্ছিল। সে সময় প্রায় ৭১ শতাংশ মানুষ ইউনিয়নের প্রতি ইতিবাচক মনোভাব প্রকাশ করে, যা ১৯৬৫ সালের পর সর্বোচ্চ। এটি ছিল ১৯৭৪ সালে অনুষ্ঠিত ১৭ দিনের ধর্মঘটের পর লোকাল ইউনিয়নের প্রথম বড় ধর্মঘট।

== ধর্মঘটের গতিপ্রকৃতি ==


ধর্মঘটটি শুরু হয় ১০ নভেম্বর, বৃহস্পতিবার। সেদিন প্রায় ১০০ জন পিকেটার কোম্পানির ম্যানহাটন সদর দপ্তরের বাইরে বিক্ষোভ প্রদর্শন করেন। ধর্মঘট চলাকালীন ব্যবহৃত অনেক প্ল্যাকার্ড [[ব্রুকলিন]]-এর প্রস্পেক্ট পার্কে অনুষ্ঠিত একটি ইউনিয়ন সেশনে তৈরি করা হয়েছিল। এসব প্ল্যাকার্ডে হার্পারকলিন্স থেকে প্রকাশিত জনপ্রিয় বইয়ের নাম অবলম্বনে শব্দখেলা (puns) ব্যবহার করা হয়। এর মধ্যে ছিল “[[:en:Where the Wild Things Are|হোয়্যার দ্য ওয়াইল্ড থিংস আর আন্ডারপেইড]]” এবং “[[:en:If You Give a Mouse a Cookie|ইফ ইউ গিভ এ মাউস এ ফেয়ার কন্ট্রাক্ট]]”। ধর্মঘটের শুরু থেকেই বহু লেখক ধর্মঘটকারীদের প্রতি সমর্থন জানান। এদের মধ্যে এমন লেখকরাও ছিলেন, যাদের বই হার্পারকলিন্স প্রকাশ করেছে। সমর্থন জানানো লেখকদের মধ্যে আলেকজান্ডার চি, লরেন গ্রফ এবং ড্যানিয়েল জোসে ওল্ডার উল্লেখযোগ্য।

২৩ নভেম্বরের মধ্যে ইউনিয়ন জানায় যে তারা তখন পর্যন্ত কোম্পানির সঙ্গে কোনো আলোচনায় বসেনি এবং নিকট ভবিষ্যতেও আলোচনার কোনো পরিকল্পনা ছিল না। এই সময় ধর্মঘটকারীদের প্রতি সপ্তাহে ৪০০ ডলার করে স্ট্রাইক পে বা ধর্মঘটকালীন ভাতা প্রদান করা হয়।

ধর্মঘট শুরুর কয়েক সপ্তাহ পর, ৬ ডিসেম্বর হার্পারকলিন্স-এর [[প্রধান নির্বাহী কর্মকর্তা]] ব্রায়ান মারে একটি খোলা [[চিঠি]] প্রকাশ করেন। এতে তিনি দাবি করেন যে, নিউ ইয়র্ক সিটি-ভিত্তিক প্রতিযোগী সংস্থাগুলোর তুলনায় হার্পারকলিন্স প্রারম্ভিক বেতন ও অন্যান্য সুবিধার ক্ষেত্রে এগিয়ে রয়েছে। তিনি আরও বলেন, ইউনিয়ন একটি “ইউনিয়ন সিকিউরিটি এগ্রিমেন্ট” আরোপের চেষ্টা করছে, যার ফলে [[ইউনিয়ন]] চাঁদা না দেওয়া কর্মীদের বরখাস্ত করতে কোম্পানি বাধ্য হবে। ইউনিয়ন এর জবাবে জানায় যে কোম্পানি তথ্য বিকৃত করছে এবং দাবি পূরণ না হওয়া পর্যন্ত তারা ধর্মঘট চালিয়ে যেতে দৃঢ়প্রতিজ্ঞ।

৮ ডিসেম্বর কোয়ামে আলেকজান্ডার, বারবারা কিংসলভার ও জ্যাকলিন উডসন-সহ প্রায় ৫০০ জন লেখকের স্বাক্ষরিত একটি চিঠি মারে এবং হার্পারকলিন্স-এর শিশুতোষ [[বই]] বিভাগের নির্বাহী সুজান মারফির কাছে পাঠানো হয়। ওই চিঠিতে ধর্মঘটকারীদের প্রতি সংহতি প্রকাশ করা হয় এবং বলা হয় যে, ধর্মঘট শেষ না হওয়া পর্যন্ত তারা [[হার্পারকলিন্স|হার্পারকলিন্সে]] তাদের কোনো লেখা প্রকাশের বিষয়টি বিবেচনা করবেন না। ১৬ ডিসেম্বর ইউনিয়ন ১৯৫ ব্রডওয়ের সামনে একটি সমাবেশের আয়োজন করে। সেখানে আর. এফ. কুয়াং-সহ বেশ কয়েকজন লেখক বক্তব্য রাখেন। একই সময়ে অ্যাসোসিয়েশন অফ আমেরিকান লিটারারি এজেন্টস পরিচালিত ২১৫ জন সাহিত্যিক এজেন্ট-এর এক জরিপে দেখা যায় যে, ৭৯.১ শতাংশ উত্তরদাতা ধর্মঘটের পক্ষে সমর্থন জানিয়েছেন, আর ১ শতাংশেরও কম এর বিরোধিতা করেছেন।

২৬ জানুয়ারি, ২০২৩ তারিখে ইউনিয়ন ও কোম্পানি ঘোষণা করে যে তারা ফেডারেল মিডিয়েশন অ্যান্ড কনসিলিয়েশন সার্ভিস-এর মাধ্যমে মধ্যস্থতায় বসতে সম্মত হয়েছে। উভয় পক্ষই আশা প্রকাশ করে যে এই প্রক্রিয়ার মাধ্যমে দীর্ঘদিনের অচলাবস্থা কাটবে। তবে ৩১ জানুয়ারি, মধ্যস্থতা শুরু হওয়ার কয়েক দিন আগে, কোম্পানি উত্তর আমেরিকায় তাদের মোট কর্মীর ৫ শতাংশ ছাঁটাইয়ের ঘোষণা দেয়। ব্যয় হ্রাসকে এর কারণ হিসেবে উল্লেখ করা হয়। লোকাল ২১১০-এর সভাপতি ওলগা ব্রুডাস্তোভা বলেন যে ইউনিয়নকে এ বিষয়ে আগাম জানানো হয়নি এবং তারা ইউনিয়নের ওপর এর প্রভাব যাচাই করছে।

মধ্যস্থতার পর ৯ ফেব্রুয়ারি রাতে ইউনিয়ন ও কোম্পানি ঘোষণা করে যে তারা ধর্মঘট শেষ করার লক্ষ্যে একটি সম্ভাব্য চুক্তিতে পৌঁছেছে। *দ্য ওয়াশিংটন পোস্ট*-এর প্রতিবেদনে বলা হয়, পরদিন ইউনিয়ন সদস্যদের কাছে চুক্তির বিস্তারিত উপস্থাপন করা হবে এবং সেই সপ্তাহের শেষের দিকে এ বিষয়ে ভোট অনুষ্ঠিত হবে।

প্রস্তাবিত চুক্তিটি ৩১ ডিসেম্বর, ২০২৫ পর্যন্ত কার্যকর থাকার কথা ছিল। চুক্তি অনুমোদনের সঙ্গে সঙ্গে প্রারম্ভিক বেতন ৪৫,০০০ ডলার থেকে বাড়িয়ে ৪৭,৫০০ ডলারে উন্নীত করার সিদ্ধান্ত নেওয়া হয়। এই বেতন ২০২৪ সালের শুরুতে ৪৮,৫০০ ডলার এবং ২০২৫ সালের শুরুতে ৫০,০০০ ডলারে উন্নীত হওয়ার কথা ছিল। বর্তমান ইউনিয়ন সদস্যরা ১,৫০০ ডলারের এককালীন বোনাস পাওয়ার যোগ্য হন। পাশাপাশি বছরে ৬০,০০০ ডলারের কম আয়কারী ইউনিয়ন সদস্যরা ম্যানেজারের পূর্বানুমতি ছাড়াই সপ্তাহে দুই ঘণ্টা অতিরিক্ত সময় কাজের আবেদন করতে পারেন। চুক্তি অনুযায়ী ইউনিয়ন সদস্যরা ২০২৩ সালের জুলাই পর্যন্ত দূরবর্তী কাজ করার অনুমতি পান। এরপর তাদের অন্যান্য নন-ইউনিয়ন কর্মীদের মতো অফিসে ফিরে আসতে হয়।

চুক্তিতে আরও উল্লেখ করা হয় যে, ইউনিয়ন ও ব্যবস্থাপনার প্রতিনিধিদের নিয়ে একটি যৌথ কমিটি গঠন করা হবে, যাতে “উভয় পক্ষের উদ্বেগের বিষয়গুলো নিয়ে আলোচনা করা যায়”। পাশাপাশি কোম্পানিকে যোগ্য নতুন নিয়োগপ্রাপ্তদের জন্য ইউনিয়নের পক্ষ থেকে একটি “স্বাগতম চিঠি” (welcome letter) সরবরাহ করতে হবে। ১৬ ফেব্রুয়ারি ইউনিয়ন সদস্যরা চুক্তিটি অনুমোদন করেন এবং ২১ ফেব্রুয়ারি তারা কাজে ফিরে যান।

== পরবর্তী প্রভাব ==
প্রায় তিন মাস স্থায়ী এই ধর্মঘটটি ছিল লোকাল ২১১০-এর ইতিহাসে দীর্ঘতম ধর্মঘট। সাধারণভাবে ইউনিয়ন সদস্যরা চুক্তির শর্তাবলীকে ইতিবাচক হিসেবে গ্রহণ করেন।

এ ছাড়া লোকাল ২১১০-এর সহযোগী সম্পাদক ও শপ স্টুয়ার্ড স্টেফানি গুয়েরদান মনে করেন, এই চুক্তির প্রভাব পুরো প্রকাশনা শিল্পে অনুভূত হবে। তিনি বলেন, “আমরা ইতিমধ্যেই প্রকাশনা শিল্পে একটি পরিবর্তন আনতে পেরেছি। কারণ এই মাসেই ম্যাকমিলান এবং হ্যাচেট—উভয় কোম্পানি তাদের প্রারম্ভিক বেতন বাড়িয়ে ৪৭,৫০০ ডলার করেছে। আমি স্পষ্টভাবে দেখতে পাচ্ছি যে, এই বেতন বৃদ্ধির সঙ্গে তাদের প্রতিষ্ঠানে শ্রমিকদের সংগঠিত হওয়ার আশঙ্কার একটি সরাসরি যোগসূত্র রয়েছে।”

২০২৩ সালে প্রকাশিত *পাবলিশার্স উইকলি''-র একটি নিবন্ধেও একই ধরনের মূল্যায়ন তুলে ধরা হয়। সেখানে বলা হয় যে, এই ধর্মঘট প্রকাশনা শিল্পজুড়ে উচ্চ মজুরির পথ প্রশস্ত করতে পারে। তবে একই সঙ্গে নিবন্ধটিতে সতর্ক করা হয় যে, এতে “অবাস্তব আর্থিক প্রত্যাশা” তৈরি হতে পারে, যা ছোট প্রকাশনা সংস্থা পরিচালনাকারীদের জন্য ক্ষতিকর হতে পারে। নিবন্ধে আরও উল্লেখ করা হয় যে, মহামারীর সময় প্রকাশনা শিল্পে প্রবৃদ্ধি দেখা গেলেও সামগ্রিকভাবে শিল্পটি এখনও তুলনামূলকভাবে অত্যন্ত কম প্রফিট মার্জিন-এর ওপর নির্ভর করে পরিচালিত হচ্ছে।

বিষয়শ্রেণী: ২০২২ সালের শ্রম আন্দোলন

বিষয়শ্রেণী:২০২৩ সালের শ্রম আন্দোলন

বিষয়শ্রেণী:শ্রম ধর্মঘট

বিষয়শ্রেণী:যুক্তরাষ্ট্রের শ্রম আন্দোলন

বিষয়শ্রেণী:প্রকাশনা শিল্প

বিষয়শ্রেণী:হার্পারকলিন্স

বিষয়শ্রেণী:ট্রেড ইউনিয়ন আন্দোলন

বিষয়শ্রেণী:কর্মচারী অধিকার

বিষয়শ্রেণী:২০২০-এর দশকের শিল্প বিরোধ

## তথ্যসূত্র